<classify> MFUKO wa Taifa wa Bima ya Afya NHIF umesema watoa huduma wawili, kati ya watano, wanalipa jumla ya Sh milioni 196 baada ya kubainika kufanya udanganyifu wa kuongeza malipo kwa huduma, ambazo hawajatoa kwa wagonjwa ili walipwe fedha nyingi na mfuko.Kauli hiyo ilitolewa juzi na Meneja wa Mfuko huo Mkoa wa Dodoma, Fidelis Shauritanga wakati wa semina na waandishi wa habari.Vituo hivyo viko mkoani Dodoma na vilikuwa vikifanya udanganyifu, ambapo kituo kimoja kimetakiwa kulipa Sh milioni 116 na kingine Sh milioni 80 na wameshaanza kulipa fedha hizo.Amesema baadhi ya vituo vimekuwa vikiandika madai ya uongo na kuonesha kuwa mgonjwa alitibiwa malaria, alivunjika mguu na kulazwa wakati si kweli.Alisema vitendo vya udanganyifu ni viashiria hatarishi katika uhai na uendelevu wa mfuko.Tukiona hujuma zinaendelea hatuwezi kutoa tena mikataba na baadhi ya vituo hatuhitaji kufanya navyo tena kazi,alisema. Akitoa mada katika semina hiyo, Meneja Masoko na Huduma wa mfuko huo, Hipoliti Lello alisema mkakati wa mfuko huo ni kumfikia kila Mtanzania na kuhakikisha wanachama wanapata huduma bora.NHIF ilianzishwa kwa lengo la kutoa huduma bora kwa wananchi na si kwa lengo la kupata faida kama zilivyo baadhi ya bima za afya binafsi. Alisema hadi kufikia Juni 2019, mfuko ulikuwa umesajili jumla ya vituo vya huduma 7,400 Tanzania Bara na Zanzibar.Alisema serikali imedhamiria kila Mtanzania, anapata fursa ya kupata huduma bora za afya kulingana na uhitaji wake.Pia alisema zaidi ya wastaafu 400,000 wanahudumiwa na mfuko huo na mfuko huo umeweka utaratibu kwa wastaafu kuwa watahudumiwa na wenza wao maisha yao yote.Hata hivyo, alisema changamoto kubwa ya mfuko huo ni wananchi wengi kutokuwa tayari kuwa na bima ya afya na wengi huhitaji kuwa na bima ya afya wakati wanapougua.Meneja Mawasiliano wa Mfuko huo, Angela Mziray aliwataka wananchi kuchangamkia vifurushi vya bima ya afya, ambavyo ni Najali Afya, Wekeza Afya na Timiza Afya.  <topic>: kitaifa 